BE8 ทุ่ม 1.4 พันล้าน ควบรวมกิจการ “เบย์คอม” 100% ลุยธุรกิจ Cyber Security
BE8 ทุ่ม 1.4 พันล้าน เข้าซื้อกิจการ “เบย์ คอมพิวติ้ง” คิดเป็น 100% ของทุนจดทะเบียน เดินหน้าธุรกิจ Cyber Security เพื่อปกป้องข้อมูลและสร้างความเชื่อมั่นลูกค้า ขณะที่ผลงานไตรมาส 2/65 ทำนิวไฮ กำไรสุทธิพุ่ง 35%
BE8 ทุ่ม 1.4 พันล้าน เข้าซื้อกิจการ “เบย์ คอมพิวติ้ง” คิดเป็น 100% ของทุนจดทะเบียน เดินหน้าธุรกิจ Cyber Security เพื่อปกป้องข้อมูลและสร้างความเชื่อมั่นลูกค้า ขณะที่ผลงานไตรมาส 2/65 ทำนิวไฮ กำไรสุทธิพุ่ง 35%
15 ส.ค. 2565

นายอภิเษก เทวินทรภักติ ประธานเจ้าหน้าที่บริหาร บริษัท เบริล 8 พลัส จำกัด (มหาชน) หรือ BE8 ผู้นำด้าน Digital Transformation แบบครบวงจร เปิดเผยว่า ที่ประชุมคณะกรรมการบริษัท มีมติอนุมัติให้บริษัท เข้าซื้อกิจการ บริษัทเบย์ คอมพิวติ้ง จำกัด (เบย์คอม) ซึ่งเป็นผู้นำ Cyber Security อันดับต้นๆ ของประเทศ โดยเข้าทำรายการซื้อหุ้นสามัญเบย์คอม เต็มจำนวน 80,000 หุ้น หรือคิดเป็น 100% ของทุนจดทะเบียน
ทั้งนี้การเข้าซื้อหุ้นสามัญของ บริษัทเบย์ คอมพิวติ้ง จำกัด สัดส่วน 100% ของทุนจดทะเบียน บริษัทจะแบ่งการชำระค่าหุ้นออกเป็น 2 ส่วน โดยส่วนแรกบริษัทจะออกหุ้นสามัญเพิ่มทุนของบริษัทจำนวน 26.05 ล้านหุ้น หรือคิดเป็น 10.83% ของทุนชำระแล้วของบริษัท ให้กับ บริษัทคีย์เมกเกอร์ เวนเจอร์ แคปปิตอล จำกัด (Holding) เพื่อเป็นการชำระค่าตอบแทนการรับโอนกิจการทั้งหมด อันได้แก่หุ้นเบย์คอม จำนวน 68,800 หุ้น โดยกำหนดราคาหุ้นละ 47.60 บาท หรือคิดเป็นมูลค่าทั้งสิ้น 1,239.9 ล้านบาท และส่วนที่ 2 จะชำระค่าหุ้นเบย์คอมจำนวน 11,200 หุ้นเป็นเงินสด 200 ล้านบาท คิดเป็นมูลค่ารวมในการซื้อกิจการทั้งหมด 1,439.9 ล้านบาท
โดยคณะกรรมการบริษัทมีมติอนุมัติให้เสนอที่ประชุมผู้ถือหุ้น เพื่อพิจารณาอนุมัติการเพิ่มทุนจดทะเบียนของบริษัทจากทุนจดทะเบียน 107.29 ล้านบาท เป็นทุนจดทะเบียน 120.32  ล้านบาท โดยการออกหุ้นสามัญเพิ่มทุน 26.05 ล้านหุ้น (พาร์ 0.50 บาท)  เพื่อชำระเป็นค่าตอบแทนในการรับโอนกิจการทั้งหมด คือ หุ้นสามัญบริษัทเบย์คอม จำนวน 68,800 หุ้น
อย่างไรก็ตามหลังจากกระบวนการซื้อกิจการแล้วเสร็จ ผู้ถือหุ้นเดิมของเบย์คอม จะเข้ามาเป็นผู้ถือหุ้นของบริษัทจำนวน 26.05  ล้านหุ้น หรือคิดเป็น 10.83 % ของทุนชำระแล้วของบริษัท
ทั้งนี้ บริษัทได้กำหนดวันประชุมวิสามัญผู้ถือหุ้นในวันที่ 12 ต.ค.65 เวลา 10:00 น. ผ่านสื่ออิเล็กทรอนิกส์ โดยถ่ายทอดสดจากสำนักงานใหญ่  เพื่อขออนุมัติผู้ถือหุ้นในการทำรายการดังกล่าว รวมทั้งแต่งตั้ง บริษัทเวลแคป แอดไวเซอรี่ จำกัด ให้เป็นที่ปรึกษาทางการเงินอิสระเพื่อให้ความเห็นในเรื่องรายการเข้าซื้อกิจการบริษัทเบย์ คอมพิวติ้ง จำกัด
สำหรับบริษัทเบย์ คอมพิวติ้ง จำกัด ถือเป็นบริษัทที่มีประสบการณ์และเป็นผู้นำเชี่ยวชาญด้าน Cyber Security อันดับต้นๆของประเทศ ก่อตั้งมานานกว่า 25 ปี มีประสบการณ์ทำงานกว่า 330 โครงการ มีลูกค้ากว่า 100 ราย โดยมีทีมงานและพนักงานเป็นผู้เชี่ยวชาญด้าน Cyber Security มากถึง 175 คน
ส่วนการทำธุรกิจ Digital Transformation จำเป็นต้องมี Cyber Security ซึ่งตลาด Cyber Security มีขนาดใหญ่และมีโอกาสเติบโตสูง เนื่องจากตอนนี้ทุกธุรกิจมีการเก็บข้อมูลบนระบบ digital ทำให้มีความเสี่ยงของการโดนโจรกรรมข้อมูลหรือการโดนโจมตีทาง Cyber นอกจากนี้ยังมีกฎหมายที่จะผลักดันเพิ่มเติมทั้ง พ.ร.บ.ไซเบอร์และ พ.ร.บ.คุ้มครองข้อมูลส่วนบุคคล (PDPA) ดังนั้น การเพิ่มศักยภาพและความเชี่ยวชาญด้าน Cyber Security ก็จะทำให้ BE8 สามารถตอบโจทย์ของลูกค้าได้ดีขึ้น
“โดยวางแผนจะสร้าง Digital Transformation Ecosystem ที่สมบูรณ์แบบ การที่ BE8 เข้าซื้อกิจการเบย์คอม จะทำให้มีความพร้อมในการทำธุรกิจ มีความแข็งแกร่งที่จะแข่งขัน ก้าวเป็นผู้นำอุตสาหกรรมอย่างมั่นคงและยั่งยืน” นายอภิเษกกล่าว
นอกจากนี้ ผลการดำเนินงานงวดไตรมาส 2/2565 ว่า บริษัทมีกำไรสุทธิ 30.01 ล้านบาทเพิ่มขึ้น 35.55% เมื่อเทียบกับงวดเดียวกันของปีก่อนหน้าที่มีกำไรสุทธิ 22.14 ล้านบาท ขณะที่มีรายได้รวม 136.57 ล้านบาท เพิ่มขึ้น 48.95% เมื่อเทียบกับงวดเดียวกันของปี 2564 ที่มีรายได้รวม 91.69 ล้านบาท
สำหรับสาเหตุที่ไตรมาส 2/2565 บริษัทและบริษัทย่อยมีรายได้และกำไรปรับตัวดีขึ้น เป็นผลมาจากการที่บริษัทได้เริ่มรับรู้รายได้จากงานโครงการขนาดใหญ่ของภาครัฐ และการขยายฐานลูกค้าทั้งในส่วนการให้คำปรึกษาด้านกลยุทธ์และเทคโนโลยี โดยเฉพาะลูกค้าเดิมมีการลงทุนเทคโนโลยีเพิ่มอย่างต่อเนื่อง นอกจากนี้บริษัทยังมีรายได้จากการขายและการให้เช่าใช้สิทธิการใช้งาน ขณะเดียวกันยังมีการขยายฐานลูกค้าใหม่ ๆ เพิ่มขึ้นทั้งภาครัฐและเอกชน
ส่วนผลการดำเนินงานงวด 6 เดือนแรกของ ปี 2565 บริษัทและบริษัทย่อยมีกำไรสุทธิ 53.80 ล้านบาท เพิ่มขึ้นจากงวดเดียวกันของปีก่อน 37.15%
“ภาพรวมไตรมาส 2/2565 ของ BE8 ยังเติบโตต่อเนื่อง กำไรสุทธิทำสถิตินิวไฮ โดยเติบโตทั้งจากธุรกิจหลักและธุรกิจที่บริษัทเข้าไปร่วมทุน โดยนอกเหนือจากแผนการเข้าไปซื้อกิจการเบย์คอมแล้ว ขณะนี้บริษัทอยู่ในระหว่างการควบรวมกิจการกับ  บริษัท เอคซเทนด์ ไอที รีซอร์ส จำกัด หรือ X10 ยักษ์ใหญ่ด้านโครงสร้างการเชื่อมต่อระบบ Technology Integration และมีแผนการเข้าร่วมลงทุนกับ บริษัท วานิลลา แอนด์ เฟรนด์ และ บริษัท เทคซอส มีเดีย จำกัด เพื่อต่อยอดธุรกิจสร้าง Ecosystem ปี 2565 น่าจะเป็นก้าวสำคัญของ BE8 สู่การเติบโตอย่างก้าวกระโดด โดยใช้เทคโนโลยีมาขับเคลื่อนสร้างรายได้รูปแบบใหม่ที่อยู่ล้ำหน้า Disruption ขึ้นแท่นผู้นำธุรกิจที่ปรึกษาด้าน Digital Transformation แบบครบวงจร” นายอภิเษก กล่าว
 